རབ་བྱུང་དྲུག་པའི་ཤིང་གླང་༡༣༨༥ལོ་ཆོས་རྗེ་ཉིད་དགུང་ལོ་དོན་བདུན་པར་སྐུ་ཞི་བར་གཤེགས་སོ།།སྐུ་གདུང་རིལ་བོ་མ་ཉམས་པ་དྲི་བཟང་པོའི་ཤིང་གི་སྒྲོམ་དུ་བཞུགས་སུ་གསོལ་ཏེ་འབུམ་པ་བཞེངས།ཕྱིས་སུ་ཨ་གྲོ་ཆོས་རྗེ་ཤེས་རབ་རྒྱལ་མཚན་གྱིས་སོ་ཕག་གིས་སྒྲོན་ཅིང་ལེགས་པར་བཞེངས་པ་དང་།རྒྱལ་བ་བསོད་ནམས་རྒྱ་མཚོའི་བཀའ་ཁྱབ་ལྟར་ཟངས་ཀྱིས་བཏུམས་པ་སོགས་སྲི་ཞུ་རྒྱ་ཆེར་མཛད།ལོ་རེ་བཞིན་དུས་བཟང་ལ་དགོན་པའི་གླིང་དང་གཙུག་ལག་ཁང་དུ་དྲི་བཟང་གིས་ཁྱབ་པ་དང་།སྐུ་གདུང་མཆོད་རྟེན་གྱི་བང་རིམ་ལས་ད་ལྟའི་དུས་སུའང་བདུད་རྩིའི་ཟིལ་བ་འབབ་པ་དེ་ཕྱོགས་ཀྱི་སྐྱ་སེར་རྒན་གཞོན་ཐམས་ཅད་ལ་མཐུན་སྣང་དུ་གྲུབ་པ་ལགས་ཤིང་།བྱ་ཁྱུང་གསེར་གདུང་རིལ་བུ་ཞེས་ཀུན་ལ་གྲགས་སོ།།